
Þingskjal x — x. mál.
Stjórnarfrumvarp. 
Frumvarp til laga
um breytingu á almennum hegningarlögum, nr. 19/1940, með síðari breytingum (innleiðing og framkvæmd Íslands á samningi OECD um baráttu gegn mútugreiðslum til erlendra opinberra starfsmanna í alþjóðlegum viðskiptum.).

Frá dómsmálaráðherra. 


I. KAFLI
Breyting á almennum hegningarlögum, nr. 19/1940, með síðari breytingum.

1. gr.
	5. mgr. 81. gr. verður svohljóðandi: Fyrningarfrestur vegna refsiábyrgðar lögaðila er 5 ár, nema vegna brota er varða við 109. gr og 1. mgr. 264. gr. a., þar sem fyrningarfrestur er 10 ár.
	 
2. gr. 
	Í stað tölustafsins „5“ í 1. mgr. 109. gr. laganna kemur: 6

3. gr.
Eftirfarandi breytingar verða á 264. gr. a:
[bookmark: _Hlk82066032][bookmark: _Hlk82069060]Orðin „í atvinnurekstri“ í 1. og 2. mgr. falla brott.
Á eftir orðunum „í opinberri eigu“ í 1. og 2. mgr. kemur : eða undir stjórn hins opinbera.
Í stað orðanna „í bága við starfsskyldur“ í 1. og 2. mgr. kemur: sem tengist starfsskyldum.
Í stað tölustafsins „5“ í 1. mgr. kemur: 6.

4. gr.
Lög þessi öðlast þegar gildi.

Greinargerð.

1. Inngangur. 
[bookmark: _Hlk80776050]  Frumvarp þetta er samið í dómsmálaráðuneytinu og kveður á um nauðsynlegar breytingar á almennum hegningarlögum nr. 19/1940 til að unnt sé að bregðast við tilmælum vinnuhóps Efnahagssamvinnu- og þróunarstofnunarinnar (OECD) um mútur í alþjóðlegum viðskiptum (e. Working Group on Bribery), sbr. skýrslu vinnuhópsins frá desember 2020 í tilefni af fjórðu úttekt vinnuhópsins um framkvæmd Íslands á samningi um baráttu gegn mútugreiðslum til erlendra opinberra starfsmanna í alþjóðlegum viðskiptum (erlend mútubrot) frá 17. desember 1997 (mútusamningurinn).
    Til að unnt verði að uppfylla tiltekin tilmæli starfshópsins þarf að gera breytingar á hegningarlögum er lúta að ákvæðum 109. og 264. gr. a. auk ákvæðis 5. mgr. 81. gr. um fyrningu refsiábyrgðar lögaðila. 
    Samningurinn um baráttu gegn mútugreiðslum til erlendra opinberra starfsmanna í alþjóðlegum viðskiptum var saminn á vettvangi OECD að frumkvæði Bandaríkjastjórnar. Viðræðum um gerð samningsins lauk 21. nóvember 1997 og var samningurinn undirritaður 17. desember það ár af öllum aðildarríkjum OECD að Ástralíu undanskilinni. Einnig var samningurinn undirritaður af eftirtöldum ríkjum sem ekki eiga aðild að stofnuninni: Argentínu, Brasilíu, Búlgaríu, Chile og Slóvakíu. Samhliða undirritun samningsins var undirrituð sérstök yfirlýsing þar sem ríkin skuldbundu sig til að gera ráðstafanir til að samningurinn öðlaðist gildi fyrir árslok 1998. Ísland fullgilti samninginn 17. ágúst 1998 og öðlaðist hann gildi hvað Ísland varðar 15. febrúar 1999. Til að unnt væri að fullgilda samninginn lagði þáverandi dómsmálaráðherra árið 1998 fram tvö lagafrumvörp á Alþingi, annars vegar frumvarp er varð að lögum nr. 147/1998, um breyting á almennum hegningarlögum, og hins vegar frumvarp er varð að lögum um refsiábyrgð lögaðila vegna mútugreiðslna og hryðjuverka, nr. 144/1998.
    
2. Tilefni og nauðsyn lagasetningar.
Vinnuhópur OECD um mútur í alþjóðlegum viðskiptum hefur það hlutverk að fylgjast með framkvæmd og innleiðingu aðildarríkja mútusamningsins á ákvæðum hans. Eftirlit vinnuhópsins fer fram með sérstökum úttektum þar sem farið er yfir tiltekna þætti er varða framkvæmd samningsins. Á fundi sínum í desember 2020 samþykkti vinnuhópurinn skýrslu um Ísland sem var liður í fjórðu úttekt vinnuhópsins hér á landi. Úttekt vinnuhópsins laut fyrst og fremst að getu og hæfni stjórnvalda til að koma upp um brot sem varða mútugreiðslur til erlendra opinberra starfsmanna, rannsaka þau og saksækja. Í skýrslunni lýsir vinnuhópurinn áhyggjum yfir því að enn hafi ekki erlent mútubrot verið leitt til lykta hér á landi. Er því ýmsum tilmælum beint til stjórnvalda til að bæta þar úr. Í skýrslunni er einnig fjallað um þann árangur sem náðst hefur hjá íslenskum stjórnvöldum. Ber þar helst að nefna nýlega samþykkt lög um vernd uppljóstrara og eflingu skrifstofu fjármálagreininga og efnahagsbrotadeildar héraðssaksóknara. Einnig má nefna ýmsar lagabreytingar sem snúa t.d. að hækkun refsinga fyrir mútubrot og breytingar á lögum um meðferð sakamála sem heimila nú beitingu allra þvingunarúrræða og sérstakra rannsóknaraðgerða við rannsóknir þessara brota. 
Nokkur tilmæli vinnuhópsins lúta sérstaklega að ákvæðum almennra hegningarlaga sem varða erlend mútubrot. Er m.a. þeim tilmælum beint til stjórnvalda að skýra betur refsinæmi í þeim tilvikum er mútum er beint að starfsmönnum erlendra fyrirtækja í eigu hins opinbera. Einnig koma fram tilmæli er varða hámarksrefsingu vegna erlendra mútubrota sem og heimild til að gera upptækan ávinning af slíkum brotum. Þá eru sett fram sérstök tilmæli um nauðsyn þess að lengja fyrningarfrest refsiábyrgðar lögaðila. Frumvarp þetta er því samið í þeim tilgangi að uppfylla umrædd tilmæli vinnuhópsins og styrkja þar með lagagrundvöll fyrir beitingu umræddra ákvæða.

3. Meginefni frumvarpsins.
Í frumvarpinu er mælt fyrir um breytingar á ákvæðum almennra hegningarlaga sem taka til erlendra mútubrota. Helstu efnisatriði frumvarpsins lúta að breytingum á 264. gr. a laganna í því skyni að taka af allan vafa um að ákvæðið nái einnig til mútubrota er beinast að starfsmönnum erlendra fyrirtækja í opinberri eigu með sama hætti og 109. gr. nær almennt til erlendra opinberra starfsmanna. 
Jafnframt er kveðið á um breytingu á refsihámarki vegna brota gegn 109. og 264. gr a. Er það annars vegar til að bregðast við tilmælum um að refsingar fyrir erlend mútubrot skuli vera sambærilegar og fyrir mútuþágur samkvæmt 128. gr. laganna, þ.e. að hámarki 6 ára fangelsi. Hins vegar er kveðið á um hækkun refsihámarks til að unnt verði að beita upptökuheimild í 69. gr. b. laganna þegar sakfellt er fyrir erlend mútubrot. 
Loks er kveðið á um breytingu á 81. gr. laganna sem felur í sér að fyrningarfrestur refsiábyrgðar lögaðila vegna brota gegn 2. mgr. 109. gr. og 1. mgr. 264. gr. a. verði 10 ár í stað núverandi 5 ára.  
  
4. Samræmi við stjórnarskrá og alþjóðlegar skuldbindingar. 
Frumvarpið felur í sér nauðsynlegar breytingar á lögum til að íslensk stjórnvöld geti uppfyllt framangreind tilmæli vinnuhóps OECD um framkvæmd og innleiðingu á mútusamningnum. Með undirritun og fullgildingu samningsins hafa íslensk stjórnvöld skuldbundið sig að þjóðarrétti til að innleiða efni hans í íslensk lög.  Að öðru leyti hefur frumvarpið hvorki gefið sérstakt tilefni til að meta samræmi við stjórnarskrá lýðveldisins Íslands, nr. 33/1944, né aðrar alþjóðlegar skuldbindingar.

5. Samráð. 
Við vinnu frumvarpsins hafði dómsmálaráðuneytið samráð við ríkissaksóknara og héraðssaksóknara. Í því samráðsferli voru frumvarpsdrög borin undir embættin til yfirferðar og athugasemda. Athugasemdir bárust frá báðum embættum og var tekið tillit til þeirra við gerð frumvarpsins.
Drög að frumvarpinu voru birt í samráðsgátt Stjórnarráðsins hinn xxx og var hægt að skila inn umsögn til og með xxx. Umsagnir bárust frá xxx og lutu að…

6. Mat á áhrifum. 
Frumvarpið mun aðeins hafa áhrif á túlkun og beitingu 109. gr. og 264. gr. a., upptökuákvæði 69. gr. b. og fyrningarfrest skv. 81.gr. að því er varðar refsiábyrgð lögaðila.
Verði frumvarpið óbreytt að lögum er ekki gert ráð fyrir að lögfesting þess hafi fjárhagsáhrif á ríkissjóð eða sveitarfélögin. Ekki er talið að frumvarpið hafi áhrif á jafnrétti eða stöðu kynjanna.
 
Um einstakar greinar frumvarpsins.
Um 1. gr.
	Ákvæðið mælir fyrir um breytingu á 5. mgr. 81. gr. þess efnis að refsiábyrgð lögaðila vegna brota gegn 2. mgr. 109. gr. laganna fyrnist á tíu árum í stað fimm ára. Breytingin er gerð í því skyni að bregðast við tilmælum vinnuhópsins um að fyrningarfrestur vegna refsiábyrgðar lögaðila skuli vera sá sami og gildir um fyrningu vegna brota einstaklinga. Í ljósi þess að brot af þessu tagi eru nánast undantekningalaust framin í starfsemi fyrirtækja, auk þess að vera flókin og taka þar af leiðandi langan tíma í rannsókn er talið fullt tilefni til að breyta ákvæðinu að þessu leyti. 
Um 2. gr.
Í ákvæðinu er kveðið á um hækkun hámarksrefsingar úr fimm ára fangelsi í sex ár. Líkt og greinir að framan er markmið ákvæðisins tvíþætt. Annars vegar að bregðast við ítrekuðum tilmælum vinnuhóps OECD um að hækka refsirammann fyrir brot gegn 2. mgr. 109. gr. hegningarlaga um mútuboð. Hins vegar felur breytingin í sér að heimilt verður að beita upptökuákvæði 1. mgr. 69. gr. b. sömu laga vegna brota gegn 2. mgr. 109. gr. 
	Á fundi í desember 2010 samþykkti vinnuhópurinn skýrslu um Ísland sem var liður í þriðju úttekt hans hér á landi það sama ár. Í skýrslunni voru m.a. sett fram tilmæli um nauðsyn þess að þyngja refsingar fyrir erlend mútubrot. Þáverandi innanríkisráðherra lagði í kjölfarið fram frumvarp til breytinga á ákvæðum almennra hegningarlaga um mútubrot til að koma til móts við framangreind tilmæli. Frumvarpið varð að lögum nr. 5/2013 og með þeim var hámarksrefsing fyrir að bera mútur á opinbera starfsmenn þyngd úr þriggja ára fangelsi í fjögurra ára fangelsi. Vinnuhópur OECD áleit þetta skref í rétta átt en gagnrýndi hins vegar í byrjun árs 2013 að hámarksrefsing fyrir mútuboð væri enn mun vægari en þegar opinberir starfsmenn gerðust sekir um mútuþægni. Refsihámark fyrir slík brot er sex ára fangelsi skv. 128. gr. almennra hegningarlaga. Var því mælst til þess að sama hámarksrefsing ætti að liggja við brotum gegn 109. og 128. gr. laganna. Með lögum nr. 68/2018 var brugðist við gagnrýni vinnuhópsins að hluta og refshámark fært úr fjórum árum í fimm ára fangelsi. Hins vegar var talið að þegar litið væri til ríkra trúnaðarskyldna opinberra starfsmanna og þeirra almannahagsmuna sem þeim hefur verið falið að standa vörð um yrði ekki litið öðruvísi á en svo, að þegar aðili í þeirri aðstöðu krefst eða tekur við mútum fremji hann alvarlegra brot heldur en sá sem þær býður. Væri mikilvægt að refsirammi ákvæðanna endurspeglaði mismunandi eðli brotanna að þessu leyti. 
	Í skýrslunni um fjórðu úttekt hér á landi lýsir vinnuhópurinn enn áhyggjum yfir því að ekki hafi verið farið að öllu leyti að fyrri tilmælum hans um að samræma refsiramma ákvæða 109. og 128. gr. laganna. Jafnframt er bent á meint ósamræmi við önnur ákvæði laganna er varða fjármunabrot á borð við fjársvik, fjárdrátt og peningaþvætti, sem öll varða að hámarki sex ára fangelsi. Vinnuhópurinn telur því að fyrri tilmæli um viðeigandi refsingar vegna erlendra mútubrota hafi aðeins verið uppfyllt að hluta til. Með þessari breytingu er því komið að fullu til móts við tilmælin, sem tekin eru upp að nýju í skýrslunni vegna fjórðu úttektar, og þar með fallist á rök vinnuhópsins þess efnis að nauðsynlegt sé að gæta samræmis hvað varðar refsiramma umræddra ákvæða. Enda hefur breytingin ekki áhrif á möguleika dómstóla til að beita þyngri refsingum í raun vegna brota er varða mútuþægni opinberra starfsmanna, með vísan til þeirra sjónarmiða sem að ofan greinir. Er talið að rétt að breytingin taki jafnt til innlendra sem og erlendra mútubrota. 
	Í skýrslu vinnuhópsins vegna fjórðu úttektar er einnig bent á þann ágalla sem leiðir af lægra refsihámarki 2. mgr. 109. gr. og felst í því að ekki er unnt að beita upptökuákvæði 1. mgr. 69. gr. b. þar sem að skilyrði þess er að brot varði að minnsta kosti 6 ára fangelsi. Ákvæðið kveður á um heimild til upptöku eigna þegar brot er til þess fallið að hafa í för með sér ávinning, og felur þannig í sér slökun á sönnunarkröfum samanborið við hið almenna upptökuákvæði 1. mgr. 69. gr. Erfiðara er því fyrir yfirvöld að krefjast upptöku á ávinningi vegna mútubrota heldur en vegna hefðbundinna auðgunarbrota. Með þeirri breytingu sem kveðið er á um í ákvæði þessu er því tryggt að unnt verði að beita umræddu upptökuákvæði vegna brota gegn 109. gr. laganna.
 
Um 3. gr.
Í skýrslu vinnuhópsins vegna fjórðu úttektar koma fram efasemdir um að núgildandi 264. gr. a. uppfylli kröfur mútusamningsins um refsinæmi mútuboða gagnvart starfsmönnum erlendra opinberra lögaðila. Er bent á að ekki sé tekið sérstaklega fram í ákvæðinu að það taki til lögaðila sem eru undir stjórn þess opinbera án þess að vera í eigu þess. Þá er tiltekið að ákvæði 264. gr. a. hafi upphaflega verið sniðið að mútubrotum í einkageiranum sem kann að hafa í för með sér að refsiskilyrði séu þrengri heldur en samkvæmt 2. mgr. 109. gr. Er vísað til þess að 264. gr. a. tekur aðeins til fyrirtækja í atvinnurekstri og að skilyrði refsiábyrgðar sé að starfsmaður geri eitthvað eða láti eitthvað ógert sem fari í bága við starfsskyldur hans. 
Er í því sambandi bent á að opinber fyrirtæki starfi mörg hver ekki í atvinnurekstri heldur sinni t.d. almannaþjónustu. Þá er ákvæðið borið saman við 2. mgr. 109. gr. sem aðeins gerir að skilyrði að starfsmaður geri eitthvað eða láti eitthvað ógert sem tengist starfsskyldum hans, án þess að það þurfi að fara í bága við þær. Algengt er að mútubrot tengist einmitt því að starfsmaður taki ákvörðun sem hlutlægt séð er í samræmi við starfsskyldur hans, en reynt er engu að síður að hafa áhrif á ákvarðanatökuna með því að viðkomandi sé lofaður ávinningur fyrir það. Má sem dæmi nefna að útboð á vegum ríkisins leiði til þess að tveir aðilar hafi skilað inn sambærilegum tilboðum sem erfitt er að velja á milli. Ákvörðun viðkomandi starfsmanns um að velja tilboð A frekar en tilboð B kann að samræmast að starfsskyldum að öllu leyti. Sú staðreynd að A lofaði hins vegar starfsmanninum greiðslu fyrir að fallast á tilboð hans hefur í för með sér að A hefur gerst brotlegur gegn ákvæðinu þrátt fyrir að ákvörðun starfsmannsins um að fallast á tilboð A myndi hlutlægt séð ekki fara í bága við starfsskyldur hans. Þrátt fyrir að túlka megi að viðtaka hvers konar ávinnings af þessu tagi fari eitt og sér í bága við starfsskyldur viðkomandi verður ekki litið fram hjá því að orðalag ákvæðisins er hlutlægt séð þrengra en í 2. mgr. 109. gr. og því talið rétt að færa það til samræmis við síðastnefnt ákvæði til að taka af allan vafa að þessu leyti.  
Með vísan til ofangreindra atriða er í fyrsta lagi gerð sú breyting að orðin „í atvinnurekstri“ er látin falla brott. Með því eru tekin af öll tvímæli um að ákvæðin nái til fyrirtækja óháð því hvers eðlis rekstur þeirra kunni að vera. 
Í annan stað er  kveðið sérstaklega á um að ákvæðið nái einnig til fyrirtækja sem eru undir stjórn hins opinbera. Mun ákvæðið því vafalaust taka einnig til brota er varða fyrirtæki sem ekki eru í beinni eigu hins opinbera en eru hins vegar í heild eða að hluta til undir stjórn þess.
Í þriðja lagi er sú breyting gerð að í stað orðanna „í bága við starfsskyldur“ kemur „sem tengist starfsskyldum“. Er orðalag ákvæðanna þannig fært til samræmis við ákvæði 109. gr., sbr. það sem að framan greinir. 
Loks er gerð sú breyting að í stað 5 ára fangelsis er kveðið á um 6 ára hámarksrefsingu vegna brota gegn 1. mgr. en um ástæður þess vísast til athugasemd við 2. gr. frumvarpsins. 

Um 4. gr.
	Ákvæðið varðar gildistöku og þarfnast ekki skýringa.

